En els anys 2013 i 2014, mitjançant la publicació de l'Ordre EMO/281/2013, d'11 de novembre i l'Ordre EMO/174/2014 de 5 de juny, el Servei Públic d'Ocupació de Catalunya ha impulsat el Programa Treball i Formació adreçat a les persones en situació d'atur beneficiàries de la renda mínima d'inserció.
La convocatòria 2014, va incloure, conjuntament amb les administracions locals, les entitats sense ànim de lucre com a entitats beneficiàries de les subvencions per a portar a terme els projectes.
El Programa Treball i Formació és un programa mixt de treball i formació que consisteix a millorar la qualificació professional d'aquestes persones mitjançant l'experiència laboral derivada del contracte de treball subvencionat i la formació ocupacional transversal que han de rebre les persones participants durant el contracte de treball.
El Programa Treball i Formació adreçat a les persones en situació d'atur beneficiàries de la renda mínima d'inserció és una actuació de foment de la contractació de les persones amb greus dificultats econòmiques i socials ateses per renda de solidaritat que s'inclou en les actuacions de suport a la inserció laboral adreçades a aquestes persones en el marc del Pla individual d'inserció i reinserció social i laboral.
Cada persona participant rep un contracte de treball de 6 mesos com a mesura per a obtenir experiència laboral i una formació ocupacional transversal modular de 20 a 30 hores que té per objecte el desenvolupament de competències transversals (digitals, lingüístiques, matemàtiques, d'autonomia i iniciativa, d'aprendre a aprendre, d'interacció amb el món físic i no qualificadores professionalment, però sí que predisposen i faciliten el seu itinerari personal d'inserció social i laboral.
Tot i les millores percebudes en els darrers mesos en relació amb l'ocupació a Catalunya, el col·lectiu de les persones beneficiàries de la renda mínima d'inserció encara es troba en la situació de desocupació que requereix continuar amb mesures d'inserció laboral i millora de l'ocupabilitat com pretén el Programa Treball i Formació.
La situació d'atur, agreujada per les característiques socials, econòmiques i ocupacionals d'aquestes persones, fan necessari continuar aquest programa específic de treball i formació, si cal, de manera reforçada.
En aquest sentit, s'ha considerat convenient establir unes noves bases reguladores que, a més d'incorporar aspectes formals de caràcter procedimental i jurídic, s'adrecen específicament a les entitats sense ànim de lucre ja que introdueixen algunes modificacions encaminades a incrementar el nombre de persones participants en les accions d'experiència laboral i formació impulsades per aquestes entitats.
El caràcter social de les entitats sense ànim de lucre és totalment avinent per als objectius que pretén aquest programa que, tot i basar-se en la contractació laboral de les persones participants, llur situació personal, social i econòmica fan que el seu desenvolupament en el lloc de treball sigui més formatiu que estrictament productiu.
Aquesta nova redacció permet preveure i planificar les convocatòries per a la concessió de les subvencions adreçades a les entitats sense ànim de lucre en els propers exercicis, facilita a les entitats beneficiàries la sol·licitud i notificació de la resolució per mitjans simplificats i electrònics; introdueix millores d'organització i l'ampliació d'alguns terminis dins del procediment; facilita les mesures de publicitat; i determina clarament les despeses subvencionables corresponents a cadascuna de les accions subvencionables, facilitant la justificació econòmica.
Vist el Reglament (UE) núm. 1304/2013 del Parlament Europeu i del Consell de 17 de desembre de 2013 relatiu al Fons Social Europeu i pel qual es deroga el Reglament (CE) núm. 1081/2006 del Consell (DOUE L 347/470, de 20.12.2013);
Vist el Reglament Delegat (UE) núm. 480/2014 de la Comissió, de 3 de març de 2014, que complementa el Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE L 138/5, de 13.5.2014);
Vist el Reglament d'execució (UE) núm. 821/2014 de la Comissió, de 28 de juliol de 2014, pel qual s'estableixen disposicions d'aplicació del Reglament (UE) núm. 1303/2013 del Parlament Europeu i del Consell, relatives a les modalitats de transferència i gestió de les contribucions del programa, la presentació d'informació sobre el instruments financers, les característiques tècniques de les mesures d'informació i comunicació de les operacions i el sistema per al registre i emmagatzematge de les dades (DOUE L 223/7, de 29.7.2014);
Vist l'Acord GOV/110/2014, de 22 de juliol, pel qual s'aprova el model de tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic (DOGC núm. 6671, de 24.7.2014);
A aquesta Ordre li és aplicable la Llei 38/2003, de 17 de novembre, general de subvencions (BOE núm. 276, de 18.11.2003), el Reglament que la desenvolupa, aprovat pel Reial decret 887/2006, de 21 de juliol (BOE núm. 176, de 25.6.2006), i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002);
Vista la Llei 2/2015, d'11 de març, de pressupostos de la Generalitat de Catalunya per al 2015;
Vistos els informes de l'Àrea Jurídica de la Secretaria d'Ocupació i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la Direcció del Servei Públic d'Ocupació de Catalunya i en ús de les facultats que em són conferides d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989);
1.1 Aprovar les bases reguladores per a la concessió de subvencions per a la realització del programa de Treball i Formació destinat a entitats sense ànim de lucre que integra accions d'experiència laboral i accions formatives, adreçat a persones en situació d'atur beneficiàries de la Renda mínima d'inserció, per afavorir la inserció laboral i millorar la seva ocupabilitat.
Les bases reguladores es detallen a l'annex 1 d'aquesta Ordre.
1.2 Obrir la convocatòria per a l'any 2015, determinar els mòduls de formació ocupacional transversal, i determinar les famílies i les àrees professionals i la incidència territorial d'unitats familiars beneficiàries de la renda mínima d'inserció, que s'utilitzaran per a valorar els projectes d'aquesta convocatòria.
1.3 El procediment per a la concessió de les actuacions subvencionades és el de concurrència competitiva.
2.1 L'import màxim destinat a la concessió d'aquestes subvencions és de 1.610.000,00 euros, 1.288.000,00 euros amb càrrec a les partides pressupostàries D/482.0001.01/331D/0062, D/481.0001.01/331D/0062 i D/484.0001.01/331D/0062, del pressupost del Servei Públic d'Ocupació de Catalunya per a l'any 2015 i 322.000,00 euros amb càrrec a les partides pressupostàries del pressupost del Servei Públic d'Ocupació de Catalunya per a l'any 2017.
Un cop es resolgui la concurrència competitiva d'aquesta convocatòria es faran els tràmits corresponents per redistribuir els crèdits entre les partides pressupostàries per tal d'imputar correctament les entitats beneficiàries de les subvencions, en funció de la seva tipologia, a l'estructura econòmica del pressupost del Servei Públic d'Ocupació de Catalunya per a l'any 2015.
Les actuacions previstes en aquesta Ordre podran ser elegibles a través del Programa Operatiu 2014-2020, del Fons Social Europeu, que s'aprovi en el marc de "l'objectiu d'Inversió en Creixement i Ocupació", dins de l'Objectiu Temàtic 9, l'Eix Prioritari 2, la Prioritat d'Inversió 9.1i l'Objectiu específic 9.1.1, amb un cofinançament del 50%.
2.2 La distribució inicial d'imports de les partides pressupostàries de la base anterior podran ser modificades en atenció al desenvolupament i les necessitats de cada programa.
2.3 Aquests imports es podran ampliar mitjançant resolució de la persona titular de la Direcció del Servei Públic d'Ocupació de Catalunya.
Poden participar en aquesta convocatòria les entitats sense ànim de lucre de Catalunya previstes en la base 2.1 de l'annex 1 d'aquesta Ordre.
4.1 El termini de presentació de les sol·licituds comença a comptar des de l'endemà de la publicació d'aquesta Ordre al Diari Oficial de la Generalitat de Catalunya i finalitza el 18 de setembre de 2015, ambdós inclosos.
4.2 Les sol·licituds s'han de presentar als llocs i pels mitjans a què fa referència la base 9 de l'annex 1 d'aquesta Ordre.
4.3 Els requisits per presentar sol·licituds i la manera d'acreditar-los estan recollits a la base 3 de l'annex 1 d'aquesta Ordre.
Les accions d'experiència laboral i formatives subvencionables previstes a la present convocatòria hauran de finalitzar com a màxim el 29 de juny de 2016.
En conseqüència, els contractes d'experiència laboral han d'iniciar-se, com a màxim, el 30 de desembre de 2015.
L'òrgan competent per dictar la resolució, el termini per concloure el procediment, el mitjà de notificació i el règim de recursos es regulen a la base 13 de l'annex 1 d'aquesta Ordre.
7.1 La persona titular del Servei de Programes d'Oportunitats d'Ocupació proposarà el pagament d'una bestreta de fins el 80% de l'import total de la subvenció atorgada quan les entitats beneficiàries hagin comunicat l'inici del Programa d'acord amb la base 18 de l'annex 1 d'aquesta Ordre.
Aquesta bestreta es tramitarà en dos pagaments fraccionats del 40% i 40% de l'import total atorgat.
Per aquesta convocatòria, les entitats beneficiàries hauran de presentar el certificat d'inici, com a màxim, el 4 de desembre de 2015.
Aquest certificat d'inici haurà d'estar acompanyat de l'oferta de treball presentada i degudament registrada a l'Oficina de Treball.
7.2 La persona titular del Servei de Control i Justificació Econòmica proposarà el pagament de l'import restant en un pagament únic en el moment en què les entitats beneficiàries hagin executat correctament les accions i justificat la totalitat de les despeses subvencionades d'acord amb la documentació establerta a l'annex 3 d'aquesta Ordre.
7.3 Aquests pagaments s'efectuaran d'acord amb el Pla de Tresoreria del Servei Públic d'Ocupació de Catalunya i les seves disponibilitats.
7.4 La Subdirecció General de Gestió Econòmica i Patrimoni és l'òrgan que signarà l'ordre de pagament.
Resta derogada l'Ordre EMO/174/2014, de 5 de juny, per la qual s'aproven les bases reguladores per a la concessió de subvencions per a la realització del programa Treball i Formació adreçat a persones en situació d'atur beneficiàries de la renda mínima d'inserció, i s'obre la convocatòria per a l'any 2014 destinada a entitats locals i a entitats sense ànim de lucre.
Barcelona, 29 de juliol de 2015
L'objecte d'aquestes bases és regular les subvencions per a la realització del programa de Treball i Formació per part de les entitats sens ànim de lucre, que integra accions formatives i d'experiència laboral, adreçat a persones en situació d'atur beneficiàries de la renda mínima d'inserció, per afavorir la inserció laboral i millorar la seva ocupabilitat, que podran ser convocades per resolució de la persona titular de la Direcció del Servei Públic d'Ocupació de Catalunya.
2.1 Podran ser entitats beneficiàries d'aquestes subvencions les entitats sense ànim de lucre, amb personalitat jurídica pròpia i amb seu a Catalunya.
No tenen la consideració d'entitats beneficiàries de les subvencions regulades en aquesta Ordre les empreses d'inserció, les cooperatives i les entitats previstes a l'Ordre EMO/244/2015, de 29 de juliol, per la qual s'aproven les bases reguladores per a la concessió de subvencions del Programa Treball i Formació adreçat a persones en situació d'atur beneficiàries de la renda mínima d'inserció amb administracions locals, i s'obre la convocatòria per a l'any 2015.
a) Donar ocupació, almenys, a un 2% de persones treballadores amb disminució sobre el nombre total de persones treballadores de l'entitat, o bé aplicar les mesures alternatives d'acord amb l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social (BOE núm. 289, de 3.12.2013), el Reial Decret 364/2005, de 8 d'abril (BOE núm. 94, de 20.4.2005) i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment, (DOGC núm. 6885, de 04.06.2015).
b) Complir les obligacions tributàries davant l'Estat i la Generalitat, i les obligacions davant la Seguretat Social.
c) No trobar-se en cap de les circumstàncies que impedeixen adquirir la condició de beneficiari previstes a l'article 13 de la Llei 38/2003, general de subvencions.
d) Indicar, d'acord amb els agents socials, els mitjans que utilitzen per a prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb la Llei 5/2008, de 24 d'abril, del dret de les dones a eradicar la violència masclista (DOGC núm. 5123, de 2.5.2008).
Aquest requisit només és aplicable en el cas d'empreses amb una plantilla igual o superior a 25 persones.
h) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals (BOE núm. 269, de 10.11.1995); el Reial decret 39/1997, de 17 de gener, pel qual s'aprova el Reglament dels serveis de prevenció (BOE núm. 27, de 31.1.1997), així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals (BOE núm. 298, de 13.12.2003).
k) En cas d'associacions i fundacions ja constituïdes subjectes a les disposicions del Codi civil de Catalunya, disposar dels estatus adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del llibre tercer del Codi civil de Catalunya, relatiu a les persones jurídiques (DOGC núm. 5123, de 2.5.2008), modificada per la Llei 5/2011, de 19 de juliol (DOGC núm. 5925, de 21.7.2011).
l) En cas de fundacions i associacions declarades d'utilitat pública, a més del punt anterior, han de complir el deure de presentar els comptes anuals davant del protectorat o del registre corresponent, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
m) Complir qualsevol altra obligació legal o reglamentària que pugui afectar-les.
3.2 El compliment d'aquests requisits s'haurà d'acreditar mitjançant la signatura de les declaracions responsables que inclourà la sol·licitud de l'ajut.
a) Complir l'objectiu i la finalitat, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant el Servei Públic d'Ocupació de Catalunya en la forma i termini que s'estableixin en aquestes bases i en la Guia de prescripcions tècniques publicada a la pàgina web del Servei Públic d'Ocupació de Catalunya ( http://www.oficinadetreball.gencat.cat ).
b) Justificar davant l'òrgan concedent, el compliment dels requisits i les condicions que determinen la concessió o el gaudiment de la subvenció, mitjançant els justificants de les despeses o l'activitat que ha de cobrir l'import finançat, o subvenció, o bé, si la subvenció consisteix en un percentatge del cost de l'activitat o la inversió, el cost total corresponent.
c) Subscriure una pòlissa d'assegurança d'accident, amb caràcter previ a l'inici de l'acció formativa subscrita per l'entitat que imparteixi la formació i, que s'ajusti tant al període de duració teoric-pràctic de l'acció formativa com al seu horari diari, que cobreixi les despeses d'accident in itinere, els riscos derivats de les visites de l'alumnat a empreses o altres establiments que s'organitzin per donar suport al desenvolupament de les accions formatives.
L'assegurança ha de cobrir el període formatiu.
En el cas de cofinançament per part del Fons Social Europeu, haurà de conservar tots els documents justificatius de les despeses cofinançades per el Fons Social Europeu durant un termini de tres anys a partir del 31 de desembre de l'any següent a la presentació a la Comissió Europea dels comptes en els quals s'hagin inclòs les despeses.
El Servei Públic d'Ocupació de Catalunya informarà als beneficiaris de la data d'inici d'aquest període.
Aquest s'ha de notificar prèviament i per escrit a l'òrgan instructor amb anterioritat a la finalització del termini d'execució, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i condicions establerts en aquestes bases.
g) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n pugui avaluar la seva compatibilitat.
h) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que siguin exigits per aquestes bases reguladores, amb la finalitat de garantir l'exercici adequat de les facultats de comprovació i control.
j) Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió contingudes a la base 28 de l'annex 1 d'aquesta Ordre.
n) Quan l'import de la despesa subvencionable superi els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'obra, la prestació del servei o el lliurament del bé, tret que per les seves característiques especials no hi hagi en el mercat suficient nombre d'entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
o) Procedir al reintegrament dels fons percebuts en el cas de revocació de la subvenció en els termes que s'indiquin en la corresponent resolució.
p) Complir amb les indicacions que determinin les guies i les instruccions que s'esmenten i desenvolupin aquesta Ordre, pels diferents àmbits de gestió i que es publiquin a la pàgina web del Servei Públic d'Ocupació de Catalunya.
q) Informar les persones destinatàries de l'actuació que aquesta ha estat cofinançada en un 50% pel Programa Operatiu 2014-2020, del Fons Social Europeu, que s'aprovi en el marc de "l'objectiu d'Inversió en Creixement i Ocupació".
r) Acceptar la seva inclusió en la llista de beneficiaris publicada d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013.
s) Informar dels indicadors d'execució i de resultats, tant comuns com específics, corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu, en la forma i terminis que estableixi l'òrgan competent.
t) Les entitats beneficiàries, contractistes i altres tercers relacionats amb l'objecte dels projectes subvencionats, han de col·laborar i facilitar tota la documentació que els sigui requerida durant l'exercici de les funcions de control i verificació de l'Autoritat d'Auditoria de Programa operatiu, de l'Autoritat de Gestió i de Certificació –la Unitat Administradora del Fons Social Europeu- de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financer dels ajuts finançats pel Fons Social Europeu.
u) D'acord amb el que s'estableix a l'article 15.2 de la Llei 19/2014 de 29 de desembre, de transparència accés a la informació pública i bon govern, en el cas que els beneficiaris siguin persones jurídiques i l'import a atorgar sigui superior a 10.000 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
5.1 Les actuacions que es regulen en aquestes bases s'adrecen a les persones beneficiàries de la renda mínima d'inserció.
Tindran caràcter preferent les persones beneficiàries de la renda mínima d'inserció que reuneixin alguna d'aquestes característiques:
- Dones amb càrregues familiars.
- Joves entre 18 i 30 anys, ambdós inclosos.
- Persones que estiguin en fase d'esgotar el termini màxim de percepció de la prestació de l'RMI.
5.2 Només es podrà formalitzar un contracte de treball per unitat familiar.
5.3 Als efectes d'aquest programa, les persones a contractar han d'estar inscrites en l'Oficina de Treball com a demandants d'ocupació no ocupades a la data immediatament anterior a la data d'inici del contracte de treball subvencionat i han de complir els requisits legals per poder formalitzar un contracte de treball en el moment de la seva signatura.
5.4 La participació en aquest programa implica la incompatibilitat de les persones destinatàries de participar en qualsevol altra política activa d'ocupació subvencionada pel Servei Públic d'Ocupació de Catalunya durant la seva permanència.
6.1.1 Accions d'experiència laboral
Aquestes accions faciliten la pràctica laboral de les persones destinatàries mitjançant la contractació laboral, prevista a la base 15 de l'annex 1 d'aquesta Ordre, per part de l'entitat beneficiària.
Aquesta ha de tenir un centre de treball en el municipi d'actuació del projecte.
Les persones contractades podran realitzar tasques auxiliars i de suport a les activitats de l'entitat o formar part de nous projectes afins a l'objecte de la mateixa; en cap cas ocuparan llocs de l'estructura de l'entitat beneficiària.
Les persones contractades han de rebre formació dins l'horari laboral d'acord amb l'apartat 6.1.2 següent.
L'execució dels projectes d'experiència laboral no pot ser objecte d'adjudicació ni contractació.
Per poder verificar la realització de les accions d'experiència laboral, les entitats beneficiàries hauran de donar compte de les activitats de les persones treballadores, incorporant a l'expedient tots els informes de seguiment que emetin els responsables de les persones contractades així com les ordres emanades de l'entitat beneficiària.
Tota aquesta documentació de seguiment haurà d'estar a disposició del Servei Públic d'Ocupació de Catalunya per a la seva verificació.
Aquestes accions consisteixen en la realització d'una activitat formativa ocupacional transversal per part de les persones destinatàries dels projectes d'experiència laboral.
Aquesta formació és obligatòria per a totes les persones participants al programa i s'ha d'impartir durant el contracte de treball, dins de l'horari laboral.
Cada persona participant ha de rebre dos mòduls de formació ocupacional transversal amb el contingut i la durada que determini cada convocatòria.
Cada persona participant ha de rebre entre 20 i 30 hores de formació ocupacional transversal.
Les accions formatives poden ser executades per l'entitat beneficiària o per una entitat subcontractada, totalment o parcial, d'acord amb la base 8 de l'annex 1 d'aquesta Ordre i el que disposen l'article 29 i l'article 46 de la Llei 38/2003, de 17 de novembre, general de subvencions i l'article 68 del Reial Decret 887/2006, de 21 de juliol, que en desenvolupa el reglament.
6.2 Es consideren despeses subvencionables les que s'indiquen a l'annex 4 d'aquesta Ordre.
6.3 Cada convocatòria determinarà els terminis d'execució de les actuacions.
6.4 Són elegibles les despeses que s'hagin realitzat durant el període d'execució de l'actuació i hagin estat efectivament pagades per l'entitat beneficiària abans de la presentació de la justificació econòmica.
Per les accions formatives, també són elegibles les despeses justificades amb factures de data anterior o posterior d'un mes, com a màxim, a l'inici o finalització de l'actuació atorgada.
7.1 Per a les accions d'experiència laboral, el Servei Públic d'Ocupació de Catalunya finançarà, l'import salarial màxim de 850,00 euros mensuals més l'import corresponent a dues pagues extres i les despeses de cotització empresarial a la Seguretat Social, durant 6 mesos per la jornada completa establerta al conveni col·lectiu que aplica l'entitat contractant.
7.2 Per a les accions formatives, el Servei Públic d'Ocupació de Catalunya finançarà l'import màxim de 3 euros/hora/participant.
7.3 Les substitucions per baixes voluntàries o per rescissió del contracte de la persona treballadora no suposen en cap cas un increment de la subvenció de l'acció d'experiència laboral i/o de l'acció formativa, ni de la durada de la contractació subvencionada total de sis mesos.
8.1 L'execució de les accions d'experiència laboral no pot ser objecte de subcontractació.
8.2 Es permet la subcontractació de l'execució de l'acció formativa en les condicions següents:
- L'import màxim de subcontractació és del 100% de la quantia de la subvenció atorgada per l'acció formativa quan l'entitat beneficiària contracta una empresa externa perquè es faci càrrec de l'organització, les aules, la docència i el material necessari per la realització de l'acció formativa.
- L'import màxim de subcontractació és del 80% de la quantia de la subvenció atorgada per l'acció formativa quan l'entitat beneficiària contracta a una empresa externa exclusivament la docència de l'acció formativa.
8.3 Les condicions de la subcontractació de les accions formatives s'indiquen a l'annex 2 d'aquesta Ordre.
9.1 El formulari de sol·licitud està disponible a l'aplicació de subvencions de projectes i accions per a l'ocupació i està a disposició de les entitats beneficiàries a la Seu electrònica de la Generalitat de Catalunya [URL] i a la pàgina web del Servei Públic d'Ocupació de Catalunya ( https://www.oficinadetreball.gencat.cat ).
9.2 Les sol·licituds han d'anar adreçades a la Direcció del Servei Públic d'Ocupació de Catalunya, i s'han de presentar per mitjans telemàtics i acompanyades de la documentació que preveuen aquestes bases a través de la Seu electrònica de la Generalitat de Catalunya ( https://seu.gencat.cat ).
La presentació de les sol·licituds també es pot realitzar d'acord amb els supòsits que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
9.3 Les persones que presentin les sol·licituds per mitjans telemàtics s'han d'autenticar a través dels sistemes de signatura electrònica admesos per la Seu electrònica de la Generalitat de Catalunya per a tràmits de nivell mitjà d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat a l'àmbit de l'administració electrònica).
9.4 Les persones interessades s'han d'autenticar per fer la resta de transaccions associades al procediment de concessió i justificació dels ajuts per mitjans telemàtics a través del sistema de signatura electrònica que determini la pròpia Seu electrònica de la Generalitat de Catalunya ( https://seu.gencat.cat ).
9.5 En cas que les persones o ens sense personalitat jurídica sol·licitants no disposin de mecanismes d'autenticació electrònica per a la realització de qualsevol tràmit que requereixi fer-se per mitjans electrònics, pot ser identificada i autenticada pel personal al servei de l'Administració de la Generalitat de Catalunya i del sector públic, que ha de realitzar el tràmit en el seu nom utilitzant els sistema de signatura electrònica que els acredita com funcionaris habilitats.
A la Seu electrònica es relacionen les oficines d'atenció al públic que ofereixen aquest servei ( https://seu.gencat.cat/ca/certificats-sistemes-signatura-electronica-seu.html ).
9.6 En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
9.7 En cada convocatòria es podran establir els llocs i la forma de presentació de les sol·licituds per a les diferents entitats sol·licitants.
9.8 La sol·licitud inclourà la declaració responsable relativa al compliment dels requisits següents:
a) Requisits als quals fa referència la base 3 de l'annex 1 d'aquesta Ordre.
b) Existència o no d'altres subvencions o ajudes públiques i/o privades, nacionals o internacionals, pel mateix concepte.
En cas afirmatiu caldrà indicar, en el formulari de sol·licitud, el programa al qual s'acull l'entitat, la quantia sol·licitada, el percentatge que suposa del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar de l'escriptura de constitució de l'entitat sense ànim de lucre i inscripció dels seus estatuts en el Registre corresponent, així com les modificacions posteriors, si n'hi ha.
d) Disposar de facultats o poders de representació de l'entitat sense ànim de lucre, d'acord amb la corresponent escriptura notarial inscrita en el Registre corresponent, si escau.
f) Mantenir un sistema de comptabilitat separada o un codi comptable adequat en relació a les transaccions relacionades amb les actuacions.
9.9 La presentació de la sol·licitud de subvenció faculta l'Administració per verificar en qualsevol moment la veracitat de les dades que hi consten o es declaren, i a demanar que s'aporti la documentació complementària que consideri necessària per acreditar les dades que figuren a la sol·licitud.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvenció deixa sense efecte aquest tràmit, des del moment en què es conegui i prèvia audiència a l'entitat interessada, i, en conseqüència, comporta la inadmissió de la sol·licitud de subvenció, sens perjudici que pugui ser causa de revocació de la subvenció, si es coneix amb posterioritat a la concessió.
9.10 La signatura de la sol·licitud comporta l'autorització al Servei Públic d'Ocupació de Catalunya per obtenir per mitjans electrònics les dades relatives a les obligacions tributàries i de la Seguretat Social.
I la comprovació d'ofici per part de l'òrgan instructor de les dades del compliment dels requisits següents:
a) Les dades relatives a la personalitat jurídica, a la capacitat d'obrar i al document d'identificació fiscal de l'entitat, als registres corresponents.
b) En cas de fundacions o associacions declarades d'utilitat pública, que hagin complert el deure de presentació dels comptes anuals davant el protectorat o del registre corresponent.
c) En cas de fundacions i associacions, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
En cas que aquesta informació no estigui introduïda o actualitzada en el Registre d'entitats o en el Registre mercantil, si escau, s'hauran de presentar els documents acreditatius corresponents.
Per altra banda, en el formulari de sol·licitud caldrà autoritzar la consulta de les dades identificatives de la persona signant que presenta la sol·licitud, i en cas que no s'autoritzi mitjançant el formulari de sol·licitud, l'entitat sol·licitant haurà de presentar els documents acreditatius corresponents.
En cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a l'entitat beneficiària que aporti la documentació escaient en els termes previstos a l'apartat 14 d'aquesta base.
9.11 A la sol·licitud generada mitjançant l'aplicació de subvencions de projectes i accions per l'ocupació s'hi ha d'adjuntar la documentació que es relaciona a continuació:
a) Memòria del/dels projecte/s d'experiència laboral segons guió que consta a l'aplicació de subvencions de projectes i accions per l'ocupació.
Les entitats beneficiàries poden presentar fins a 20 projectes amb un nombre indeterminat de contractacions en cadascun, no superior a 25 contractes en total, tret que la convocatòria estableixi altre límit de contractacions, indicant a cada projecte un ordre de prioritat, sent el més prioritari l'assenyalat amb el núm. 1.
S'entén per projecte el conjunt de contractes de treball referits tots a una mateixa família professional i a un únic municipi d'actuació.
b) En el cas que no s'hagi presentat mai el full de domiciliació bancària degudament emplenat d'acord amb el model del Departament d'Economia i Coneixement, apartat de serveis i tràmits, disponible a l'adreça http://www20.gencat.cat/docs/economia/Documents/Arxius/doc_92922561_1.pdf, o es vol en modificar les dades consignades, s'ha d'aportar-ne un de nou.
En cas que ja s'hagi presentat aquest full al Servei Públic d'Ocupació de Catalunya, només serà necessari informar-ne les dades a la sol·licitud.
c) Còpia compulsada de la documentació acreditativa de la representació amb què actua, si no s'ha inscrit en un registre públic o en el Registre electrònic general de representació.
En cas que la representació estigui inscrita als esmentats registres, no cal aportar aquesta documentació perquè l'òrgan instructor ho comprovarà d'ofici.
d) L'últim TC1 i TC2 presentats a la Seguretat Social a la data de presentació de la sol·licitud de subvenció dels comptes de cotització on quedi reflectida la relació nominal de les persones treballadores de l'entitat sol·licitant i els seus centres de treball.
9.12 Amb relació a la presentació de la documentació esmentada en el punt anterior cal tenir en compte que:
a) No s'ha de presentar la documentació acreditativa de la representació quan la signatura electrònica acrediti també que la persona signant té poders suficients per actuar en nom de l'entitat representada.
b) Les persones sol·licitants poden presentar còpies digitalitzades dels documents en substitució de les còpies compulsades, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
9.13 En cas de documents que ja es trobin en poder de qualsevol dels departaments de la Generalitat de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de l'entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
9.14 Si la sol·licitud no reuneix els requisits establerts en aquest article, es requerirà la persona sol·licitant perquè, en un termini de 10 dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquests requeriments i la tramesa dels mateixos per part de l'entitat beneficiària es realitzarà a través de la Seu electrònica de la Generalitat de Catalunya ( https://seu.gencat.cat ).
9.15 Les entitats que tinguin negociada amb l'Administració una pròrroga, ajornament, moratòria o qualsevol altra condició especial en relació amb els deutes tributaris i/o de Seguretat Social, cal que aportin documentació acreditativa d'aquesta prerrogativa especial.
10.1 L' incompliment dels requisits no esmenables o del termini de presentació de sol·licituds que estableixen aquestes bases comporta la inadmissió de la sol·licitud.
2 La manca de presentació de qualsevol dels documents que preveu la base 9 de l'annex 1 d'aquesta Ordre i/o la manca d'esmena dels requisits esmenables en el termini de 10 dies hàbils i amb el requeriment previ comporta el desistiment de la sol·licitud.
El requeriment es notifica individualment a les persones sol·licitants.
10.3 Qualsevol entitat sol·licitant pot desistir expressament de la seva sol·licitud de subvenció presentant un escrit de desistiment i la persona titular de la Subdirecció de Polítiques Actives d'Ocupació, mitjançant el Servei de Programes d'Oportunitats d'Ocupació, ha d'acceptar el desistiment amb la resolució corresponent.
10.4 Prèviament a la concessió de les subvencions, la persona titular de la Subdirecció de Polítiques Actives d'Ocupació, mitjançant el Servei de Programes d'Oportunitats d'Ocupació, ha de resoldre sobre la inadmissió o el desistiment de les sol·licituds.
Aquesta resolució es notificarà a l'entitat interessada mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que es pugui utilitzar addicionalment altres mitjans electrònics.
Contra aquesta resolució, que no exhaureix la via administrativa, es pot interposar recurs d'alçada davant la persona titular de la Direcció del Servei Públic d'Ocupació de Catalunya en el termini d'un mes a comptar de la publicació o notificació.
11.1 El procediment de concessió de les subvencions regulades en aquestes bases és el de concurrència competitiva.
11.2 L'òrgan competent per a la instrucció del procediment és la persona titular de la Subdirecció de Polítiques Actives d'Ocupació, mitjançant el Servei de Programes d'Oportunitats d'Ocupació.
11.3 L'òrgan instructor comprovarà d'ofici les dades i el compliment dels requisits següents:
b) En el cas de persones jurídiques, les dades relatives a la personalitat jurídica, a la capacitat d'obrar i al document d'identificació fiscal de l'entitat, als registres corresponents.
c) En el cas de fundacions o d'associacions declarades d'utilitat pública, que hagin complert el deure de presentació dels comptes anuals davant el protectorat o en el registre corresponent.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a l'entitat beneficiària que aporti la documentació escaient en un termini de 10 dies hàbils.
L'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que figuren a la sol·licitud.
11.4 Quan l'expedient sigui complet, es procedirà a l'atorgament de les subvencions de la manera següent:
a) Per a l'assignació de les subvencions per a les accions d'experiència laboral, s'avaluaran els projectes presentats d'acord amb els criteris de valoració de la base 12 de l'annex 1 d'aquesta Ordre i s'emetrà un informe tècnic amb la puntuació obtinguda.
La puntuació mínima per obtenir una subvenció serà de 40 punts.
b) Per a l'assignació de les subvencions per a les accions formatives, es finançarà la quantia establerta a la base 7 de l'annex 1 d'aquesta Ordre multiplicat pel nombre de persones participants als projectes d'experiència laboral que hagin obtingut subvenció d'acord amb el procediment d'atorgament de la subvenció de l'apartat anterior.
11.5 La composició de la Comissió de valoració que analitzarà i avaluarà les sol·licituds presentades és:
- La persona titular de la Subdirecció General de Polítiques d'Ocupació.
- La persona titular del Servei de Programes d'Oportunitats d'Ocupació.
- La persona titular de la Secció de Programes d'Ocupació i Foment de la Contractació.
11.6 Un cop avaluades les sol·licituds, l'òrgan instructor formularà la proposta de resolució definitiva d'atorgament a l'òrgan concedent d'acord, si escau, amb l'informe de la Comissió de valoració.
Aquesta proposta definitiva de concessió contindrà la llista d'entitats sol·licitants proposades per ser beneficiàries de les subvencions i les entitats que formen part de la llista de reserva, si n'hi ha, i estarà detallada en funció de la puntuació obtinguda d'acord amb els criteris d'avaluació previstos en aquesta Ordre.
11.7 La notificació de la proposta de resolució definitiva d'atorgament de les subvencions a les persones interessades es realitzarà mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
11.8 D'acord amb l'article 92.2.g) bis del Decret legislatiu 3/2002, de 24 de desembre pel qual s'aprova el Text refós de la Llei de finances públiques de Catalunya, el Servei Públic d'Ocupació de Catalunya podrà dur a terme una reducció parcial o total de la subvenció, abans que es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
12.1 Els criteris de valoració dels projectes seran els següents:
a) Interès general i social del projecte: màxim 50 punts.
a.1) Es valorarà la família i l'àrea professional a la qual pertany el projecte.
Els projectes que s'inclouen a les famílies i les àrees professionals que determini cada convocatòria obtindran 20 punts.
a.2) Es valorarà la incidència d'unitats familiars beneficiàries de la renda mínima d'inserció en el municipi on s'ha de portar a terme el projecte.
En cada convocatòria es determinarà la incidència territorial per municipis i la puntuació corresponent.
El projectes que es realitzin en els municipis de la taula de municipis rebran la puntuació indicada en la mateixa taula.
Si el projecte es desenvolupa en un municipi no detallat a la taula de municipis, obtindrà la puntuació de la comarca a la qual pertany prevista a la taula de comarques.
b) Capacitat tècnica de l'entitat sol·licitant del projecte: màxim 50 punts.
b.1) Es valorarà el personal tècnic de l'entitat on es desenvoluparà el projecte:
- Més de 10 persones: obtindran 30 punts
b.2) Es valorarà el nombre de municipis on l'entitat té centres de treball:
- Més de 4 municipis: obtindran 20 punts
Per obtenir la puntuació dels criteris de capacitat tècnica, es tindran en compte els documents TC1 i TC2 de la base 9.11 d) de l'annex 1 d'aquesta Ordre.
Per la qual cosa, l'entitat haurà d'indicar quins documents de TC1 i TC2 acrediten cadascun dels criteris.
c) Capacitat de gestió de l'entitat sol·licitant: es valorarà la gestió del Programa Treball i Formació en l'exercici anterior.
En el supòsit que l'entitat sol·licitant no hagi executat una contractació atorgada en l'exercici anterior a la sol·licitud d'aquesta subvenció, es restaran 10 punts de la puntuació obtinguda.
12.2 En cas de projectes amb igual puntuació i davant la impossibilitat de subvencionar els projectes atès que no hi ha import suficient a la convocatòria, es donarà prioritat al projecte de l'entitat amb més personal contractat.
En cas d'igualtat, es donarà prioritat al projecte de l'entitat amb data de constitució més antiga d'acord amb la seva escriptura de constitució o document equivalent.
En cas que el projecte sigui de la mateixa entitat, s'ordenarà d'acord amb la prioritat indicada per l'entitat.
13.1 L'òrgan competent per dictar la resolució és la persona titular de la Direcció del Servei Públic d'Ocupació de Catalunya, a proposta de la persona titular de la Subdirecció General de Polítiques Actives d'Ocupació.
13.2 El termini màxim per emetre la resolució i notificar-la serà de 6 mesos, a comptar des de la data de la publicació de la convocatòria.
13.3 La resolució d'atorgament ha de ser degudament motivada i ha de contenir, com a mínim, la identificació de l'entitat sol·licitants a la qual es concedeix la subvenció i l'import.
13.4 Aquesta resolució es notificarà a la persona o entitat interessada mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que es pugui utilitzar addicionalment altres mitjans electrònics.
13.5 En cas que l'òrgan competent no dicti i notifiqui la resolució en el termini de 6 mesos, s'entendrà que la sol·licitud ha estat desestimada, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
13.6 La resolució d'atorgament o de denegació de les subvencions, que no exhaureix la via administrativa, pot ser objecte de recurs d'alçada davant la persona titular de la secretaria d'Ocupació i Relacions Laborals en el termini d'un mes, a comptar de l'endemà de la notificació de la resolució, segons el que estableix l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu com, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
14.1 Per a la selecció de les persones a participar, l'entitat beneficiària ha de presentar una oferta de treball a l'Oficina de Treball.
Les oficines de Treball realitzaran una entrevista per determinar un primer diagnòstic ocupacional de les persones que compleixin els requisits i aplicant els criteris establerts a la base 5 de l'annex 1 d'aquesta Ordre, amb l'objectiu de preseleccionar aquelles persones destinatàries amb el perfil més ocupable.
Les oficines de Treball del Servei Públic d'Ocupació de Catalunya derivaran a l'entitat beneficiària, persones candidates, d'acord amb l'itinerari professional acordat entre aquestes i el personal orientador del Servei Públic d'Ocupació de Catalunya.
Les entitats han de fer la selecció, tenint en compte els llocs de treball i la formació objecte del programa.
L'entitat beneficiària ha de comunicar a l'Oficina de Treball les persones seleccionades per a la comprovació de la seva inscripció com a demandants d'ocupació no ocupades, prèvia a la incorporació al programa.
Així mateix, ha de comunicar les persones no seleccionades amb el motiu de la no selecció.
14.2 En el procés de selecció, tant per part de l'Oficina de Treball com per part de l'entitat beneficiària, s'ha de promoure la igualtat de gènere entre les persones candidates i/o participants, per la qual cosa la seva formulació no contindrà elements que puguin servir de base per a cap tipus de discriminació, vetllant per la igualtat d'oportunitats entre homes i dones, com assenyala la Llei 3/2007, de 22 de març.
14.3 En cas que es produeixi una baixa i/o substitució d'una persona participant, l'entitat beneficiària ha de comunicar-ho a l'Oficina de Treball corresponent.
Les substitucions han de ser cobertes per persones de la llista de suplents resultant de l'oferta de treball presentada per a la selecció inicial, o en el seu defecte per persones candidates que es derivin d'una nova oferta de treball, d'acord amb la base 6.2 de l'annex 1 i l'annex 4 d'aquesta Ordre.
14.4 Les entitats beneficiàries han de deixar constància documental a l'expedient de tot el procés de selecció de les persones candidates.
15.1 Les accions d'experiència laboral es realitzen mitjançant la formalització d'un contracte de treball d'acord amb la normativa vigent.
15.2 L'entitat beneficiària haurà de comprovar que la persona a contractar estigui inscrita a l'Oficina de Treball com a demandant d'ocupació no ocupada segons el previst a la base 5.3 de l'annex 1 d'aquesta Ordre.
15.3 Els contractes de treball de les accions d'experiència laboral han de tenir una durada obligatòria de sis mesos.
La jornada laboral ha de ser del 100% de la jornada laboral d'aplicació, d'acord amb el conveni de l'entitat o, en el seu defecte, del sector.
15.4 En el contracte de treball s'ha de fer constar obligatòriament la data de finalització del contracte i, a l'apartat d'observacions, el text següent: "Contracte de treball efectuat d'acord amb les condicions establertes al Programa de Treball i Formació regulat per l'Ordre EMO/243/2015, de 29 de juliol, cofinançat en un 50% pel Fons Social Europeu".
Igualment en el contracte de treball s'ha de fer constar el compromís per part de la persona treballadora de realitzar les accions formatives corresponents a aquest programa de Treball i Formació.
15.5 Els ajuts públics per a la contractació laboral de les persones en situació d'atur regulats en aquestes bases seran compatibles amb els incentius fiscals i les bonificacions en les quotes de la Seguretat Social previstos per a cadascuna de les modalitats contractuals, amb les limitacions que estableixi la seva normativa reguladora.
15.6 L'entitat beneficiària ha de comunicar al Servei Públic d'Ocupació de Catalunya, en un termini de deu dies hàbils des de la incorporació efectiva de cada persona en el lloc de treball, les seves dades d'identificació, nom, cognoms i NIF o NIE, mitjançant la seva mecanització a l'aplicació informàtica habilitada a aquest efecte.
Igualment, haurà de lliurar al Servei Públic d'Ocupació de Catalunya la documentació que acredita l'inici dels contractes de treball d'acord amb la Guia de prescripcions tècniques.
16.1 L'entitat beneficiària disposa d'un mes a partir de l'inici de cada contractació d'experiència laboral, per proposar i trametre l'acció formativa a realitzar mitjançant l'aplicació de Gestió Integral d'Accions (GIA) del Servei Públic d'Ocupació de Catalunya.
L'entitat beneficiària trametrà per a la seva autorització el document de proposta generat per l'aplicació GIA.
En cas que l'entitat beneficiària subcontracti d'acord amb els termes indicats a la base 8 de l'annex 1 d'aquesta Ordre, haurà d'indicar la part que subcontractarà i l'entitat amb la qual realitzarà la subcontractació i, en tot cas, haurà de disposar de la corresponent autorització de l'òrgan concedent amb caràcter previ a l'inici de les activitats subcontractades.
L'entitat beneficiària haurà d'exigir a l'entitat formativa que garanteixi i acrediti mitjançant certificat de solidesa que les instal·lacions on s'imparteixen les accions formatives reuneixen les condicions adequades de solidesa i seguretat.
16.2 L'entitat beneficiària ha de lliurar al Servei Públic d'Ocupació de Catalunya la documentació que acrediti l'inici de l'acció formativa d'acord amb la Guia de prescripcions tècniques publicada a la pàgina web del Servei Públic d'Ocupació de Catalunya.
16.3 L'entitat beneficiària haurà d'avaluar els aprenentatges d'acord amb la Guia de prescripcions tècniques.
16.4 El Servei Públic d'Ocupació de Catalunya expedirà un certificat de la formació realitzada sempre que s'hagi assistit amb aprofitament al 75%, com a mínim, de l'acció formativa.
17.1 Es farà publicitat de les subvencions concedides mitjançant l'exposició de la seva relació al Tauler electrònic de l'Administració de la Generalitat ( https://seu.gencat.cat/ca/informacio-publica.html ), i a la pàgina web del Departament d'Empresa i Ocupació ( http://www.gencat.cat/empresaiocupacio ) i del Servei Públic d'Ocupació de Catalunya ( http://www.oficinadetreball.gencat.cat/socweb/opencms/socweb_ca/home.html )
En cas que l'import de les subvencions atorgades, individualment considerades, sigui igual o superior a 3.000,00 euros, es donarà publicitat a través de la publicació al Diari Oficial de la Generalitat de Catalunya, indicant-hi la convocatòria, el programa i el crèdit pressupostari al qual s'ha imputat, les entitats beneficiàries, la quantitat concedida i la/les finalitat/s de la subvenció.
En el supòsit d'actuacions cofinançades pel Fons Social Europeu, i d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013, s'informa que la llista d'entitats beneficiàries es publicarà en un portal d'Internet únic, amb les dades de les operacions cofinançades.
18.1 Prèviament al reconeixement de l'obligació de cadascun dels pagaments, el Servei Públic d'Ocupació de Catalunya, comprovarà d'ofici si l'entitat beneficiària està al corrent de les obligacions tributàries i amb la Seguretat Social.
La signatura de la sol·licitud de subvenció per part de la l'entitat beneficiària implica l'autorització per fer-ne la comprovació.
18.2 El pagament de la subvenció es tramita mitjançant una bestreta del 80% de l'import atorgat, per a la qual no s'exigeixen garanties, quan l'entitat beneficiària hagi comunicat l'inici del programa.
El pagament de l'import restant s'ha de tramitar un cop l'activitat subvencionada ha estat degudament justificada d'acord amb la base 21 de l'annex 1 d'aquesta Ordre.
A cada convocatòria es determinarà el termini per presentar el certificat d'inici del programa.
18.3 Cada convocatòria determinarà l'òrgan que proposa i ordena el pagament.
19.1 D'acord amb l'article 19.4 de la Llei 38/2003, de 17 de novembre, general de subvencions, l'alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos en aquestes bases, podrà donar lloc a la modificació de la resolució d'atorgament.
19.2 La beneficiària té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si s'escau, ha d'ésser expressament autoritzat per l'òrgan concedent, en els termes de l'article 95 e) del Decret legislatiu 3/2002 de 24 de desembre, pel qual s'aprova el Text refós de la Llei de finances públiques de Catalunya.
20.1 El Servei Públic d'Ocupació de Catalunya establirà els mitjans de recollida d'informació de les dades de manera estandarditzada i sistematitzada.
A més, de manera complementària, les entitats beneficiàries hauran d'informar dels indicadors de realització i de resultats que no siguin d'inserció laboral corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu per al període 2014-2020 si escau, la Conferència sectorial d'Ocupació i Afers Laborals – Plan Anual de Políticas de Empleo, PAPE - i al mateix Servei Públic d'Ocupació de Catalunya, Pla de desenvolupament de polítiques actives d'ocupació, PDPA, i els pressupostos de la Generalitat de Catalunya.
20.2 En cas de cofinançament del Fons Social Europeu, les entitats beneficiàries han de registrar i trametre els indicadors segons indiqui la Guia de prescripcions tècniques en els terminis que s'estableixen a continuació:
- Indicadors comuns i específics (només si n'hi ha) d'execució: s'ha de registrar la situació d'inici de tots els participants quan comencen l'acció, independentment que la finalitzin o no.
S'han d'actualitzar aquestes dades mitjançant el registre com a mínim trimestralment fins que finalitza l'acció.
- Indicadors comuns de resultats immediats, que no siguin d'inserció: s'han de registrar a les quatre setmanes següents a comptar des de la data en què el participant ha finalitzat l'acció.
21.1 Les entitats beneficiàries de les subvencions hauran de justificar l'aplicació dels fons percebuts d'acord amb els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i l'Ordre ECO/172/2015, de 3 de juny, sobre les formes de justificació de subvencions (DOGC núm. 6890, d'11.6.2015).
21.2 Un cop finalitzades les actuacions, l'entitat beneficiària haurà de presentar la justificació de la subvenció mitjançant un compte justificatiu que acrediti la realització de les actuacions subvencionades, així com les despeses generades per les accions esmentades i la correcta aplicació dels fons percebuts.
Aquest compte justificatiu ha d'incloure una memòria d'actuació justificativa acompanyada de la documentació relativa a la finalització dels contractes i de l'acció formativa d'acord amb la Guia de prescripcions tècniques publicada a la pàgina web del Servei Públic d'Ocupació de Catalunya, així com una memòria econòmica d'acord amb l'annex 3 d'aquesta Ordre.
21.3 Les despeses s'han de justificar mitjançant factures, nòmines i altres documents de valor probatori equivalent, amb validesa jurídica al tràfic mercantil o amb eficàcia administrativa.
Els justificant originals es marcaran amb un segell, indicant-hi la subvenció que es justifica, el cofinançament del Fons Social Europeu i, si escau, l'import o percentatge que s'imputa.
No se segellaran els justificants de les despeses de personal en nòmina de l'entitat beneficiària imputades mitjançant hores de dedicació i cost/hora (nòmines i TC's), ni les factures electròniques.
La documentació que ha de contenir la justificació econòmica, les despeses subvencionables i els criteris d'imputació de les despeses consten a l'annex 3, 4 i 5, respectivament, d'aquesta Ordre.
Les despeses indirectes es justifiquen mitjançant l'opció simplificada d'un tant fix segons es detalla a l'annex 5 d'aquesta Ordre.
Qualsevol correcció financera que s'apliqui sobre les despeses que serveixen de base de càlcul del tant fix de despeses indirectes, en virtut de les verificacions i controls que puguin efectuar-se, donarà lloc a una minoració de l'import dels costos indirectes justificats.
L'opció del tant fix per a la imputació de les despeses indirectes és obligatòria per a tots els beneficiaris de les accions concedides, durant tot el procés d'execució i liquidació, i no es pot canviar aquest sistema de justificació.
El valor del tant fix ve determinat com a resultat d'un estudi econòmic realitzat al respecte.
21.4 Les entitats beneficiàries de les subvencions resten obligades a realitzar la justificació davant del Servei Públic d'Ocupació de Catalunya en el termini màxim de 3 mesos a comptar des de la finalització de la darrera actuació.
21.5 L'òrgan concedent de la subvenció podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 49 de la Llei 30/1992, de 26 de novembre, de règim jurídic de les administracions públiques i del procediment administratiu comú.
22.1 Les actuacions de verificació per part del Servei Públic d'Ocupació de Catalunya de les accions subvencionables seran de dos tipus:
Tenen per objecte garantir que les declaracions justificatives de despeses presentades per les entitats beneficiàries estiguin suportades per documentació justificativa (factures, nòmines, extractes bancaris, etc.)
En cas d'accions d'experiència laboral, es comprovarà el grau de control de l'entitat beneficiària sobre les persones treballadores contractades i els mitjans emprats per realitzar aquest control així com l'efectiva realització de les mesures de salut i riscos laborals, en particular els informes de seguiment de les accions i grau d'assoliment d'objectius.
22.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que realitzi el Servei Públic d'Ocupació de Catalunya.
24.1 Són causes de revocació les previstes pels articles 92 bis i 99 del Decret legislatiu 3/2002, de 24 de desembre, que aprova el text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
També serà causa de revocació l'incompliment dels requisits previstos a la base 3 de l'annex 1 d'aquesta Ordre.
24.2 Si l'òrgan concedent, com a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida hauran d'instar l'inici del corresponent procediment, d'acord amb el que preveu la secció quarta del capítol 9 de la Llei de finances públiques de Catalunya; o si aprecien algun motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol 9 de la Llei de finances públiques de Catalunya i el que preveu la Llei 38/2003, de 17 de novembre, General de subvencions.
24.3 Els incompliments parcials dels requisits o les obligacions de les entitats beneficiàries, l'execució incorrecta de les accions que es posin de manifest en la verificació administrativa o in situ de les accions subvencionades, així com també la justificació d'una quantia inferior a l'atorgada inicialment, implicaran l'inici d'un procediment de revocació parcial de les subvencions concedides, que pot comportar la minoració de l'import pendent de pagament i/o el reintegrament parcial, per part de l'entitat beneficiària, de les quantitats pagades (bestretes) amb els interessos de demora corresponents.
24.4 Els criteris que s'aplicaran per calcular els imports a revocar són:
- Si la persona destinatària del programa no rep l'acció d'experiència laboral i l'acció de formació, l'import a revocar és el corresponent a la subvenció de l'acció d'experiència i de l'acció formativa de la persona contractada.
- Si el contracte formalitzat d'experiència laboral és inferior a la durada, tret de les substitucions, i/o a la jornada establerta a la base 15.3 de l'annex 1 d'aquesta Ordre, l'import a revocar és el corresponent a la subvenció de l'acció d'experiència i de l'acció formativa de la persona contractada.
- Si l'acció formativa s'imparteix amb un núm. d'hores inferior a 20 o superior a 30 hores, tret de les substitucions on el núm. d'hores ha de ser proporcional a la durada del contracte, l'import a revocar és el corresponent a la subvenció de l'acció d'experiència i de l'acció formativa de la persona contractada.
- Si la contractació i/o la formació es realitza fora del termini d'execució establert a la convocatòria, l'import a revocar és el corresponent a la subvenció de l'acció d'experiència i de l'acció formativa de la persona contractada.
- Si la durada del contracte és inferior al previst a la base 15.3 de l'annex 1 d'aquesta Ordre com a conseqüència de la baixa voluntària de la persona destinatària o per acomiadament procedent, l'import a revocar és el corresponent a la subvenció de l'acció d'experiència laboral equivalent als mesos de contracte no executats.
- Si l'assistència a les accions formatives de la persona destinatària és inferior als percentatges establerts a la Guia de prescripcions tècniques, l'import a revocar és el corresponent a la subvenció de l'acció formativa de la persona contractada.
24.5 Una vegada justificada la realització de les accions subvencionades i revisada la justificació de les despeses, el Servei Públic d'Ocupació de Catalunya procedirà a recalcular la subvenció i podrà minorar la quantia atorgada inicialment, per ajustar-la a l'execució de les activitats realitzades i les despeses efectuades.
25.1 Les entitats beneficiàries poden renunciar només per causes justificades i de forma expressa, totalment o parcial, a les subvencions atorgades mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir-la dictarà la resolució corresponent, i hauran de reingressar la quantitat indegudament percebuda més els interessos de demora corresponents.
25.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció percebuda indegudament.
26.1 Els ajuts regulats en aquestes bases són incompatibles amb qualsevol altre ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
26.2 L'import dels ajuts concedits en cap cas pot ser d'una quantia que superi el cost de l'activitat a desenvolupar per l'entitat beneficiària.
En cas d'incompliment de les obligacions que preveuen aquestes bases els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència del reintegrament total o parcial de la subvenció.
28.1 L'entitat beneficiaria de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a la base 4 de l'annex 1 d'aquesta Ordre, sobre les obligacions de les entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial Decret 887/2006, de 21 de juliol.
28.2 Les mesures de publicitat que han d'adoptar les entitats beneficiàries de les subvencions són les següents:
28.3 L'entitat beneficiària haurà d'adoptar les següents mesures de publicitat i informació relatives al cofinançament del Fons Social Europeu:
- En totes les mesures d'informació i comunicació que realitzi, haurà d'incloure l'emblema de la Unió, una referència a la Unió Europea, una referència al Fons Social Europeu i el lema "El Fons Social Europeu inverteix en el teu futur".
Concretament, farà constar el cofinançament del Fons Social Europeu en qualsevol document que es lliuri als participants o que formi part de l'expedient de l'actuació cofinançada.
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, en els seus preceptes bàsics; la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989), i la Llei 30/1992, de 26 de novembre, de règim jurídic de les administracions públiques i del procediment administratiu comú, així com el que disposa la Llei de pressupostos de la Generalitat de Catalunya del present exercici i la resta de la normativa aplicable.
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Base de dades de subvencions i ajuts", d'acord amb l'article 5 de la Llei orgànica 15/1999, de 13 de desembre, de protecció de dades de caràcter personal (BOE núm. 298, de 14.12.1999), amb la finalitat de gestionar els expedients de subvencions i ajuts del Servei Públic d'Ocupació de Catalunya.
L'òrgan administratiu responsable d'aquest fitxer és la Subdirecció general de Polítiques Actives d'Ocupació del Servei Públic d'Ocupació de Catalunya.
Les entitats beneficiàries han de complir amb la normativa de protecció de dades de caràcter personal, adoptant i implementant les mesures de seguretat previstes per la Llei orgànica 15/1999, de 13 de desembre, desplegada pel Reial decret 1720/2007, de 21 de desembre (BOE núm. 17, de 19.1.2008).
Condicions a complir en cas de subcontractació
Per a la subcontractació s'ha de tenir en compte el que disposen l'article 29 i l'article 46 de la Llei 38/2003, de 17 de novembre, general de subvencions, l'article 68 del Reial decret 887/2006, de 21 de juliol, que en desenvolupa el reglament, i els criteris següents:
- La subcontractació de l'actuació o de part de l'actuació subvencionada en cap cas suposarà un cost addicional en l'import de la subvenció màxima.
- L'entitat beneficiària assumeix la total responsabilitat de l'execució de l'activitat subvencionada davant l'Administració i és responsable que en aquesta activitat es respectin els límits que s'estableixin a la normativa reguladora de la subvenció.
A aquests efectes, el contracte o conveni ha de recollir l'obligació per part del centre o entitat subcontractada de facilitar a l'entitat beneficiària la informació requerida pel Servei Públic d'Ocupació de Catalunya sobre alumnes, docents, accions formatives, indicadors per al Fons Social Europeu i justificació econòmica de l'acció formativa.
La negativa al compliment d'aquesta obligació donarà lloc als efectes previstos a l'article 37 de la Llei general de subvencions, és a dir, pot constituir causa de reintegrament de la subvenció, sens perjudici de les sancions que en el seu cas puguin correspondre.
En cap cas l'entitat beneficiària pot concertar l'execució total o parcial de les activitats subvencionades amb persones o entitats que:
- Hagin percebut altres subvencions per a la realització de l'activitat objecte de la contractació.
- Persones o entitats incurses en algunes de les prohibicions per obtenir subvencions detallades a l'article 13 de la Llei general de subvencions esmentada.
- Persones intermediàries o assessores en les quals els pagaments es defineixin com un percentatge de cost total de l'operació, llevat que aquest pagament estigui justificat amb referència al valor de mercat del treball realitzat o els serveis prestats.
- Persones o entitats sol·licitants d'ajut o subvenció a la mateixa convocatòria i programa que no hagin obtingut subvenció per no reunir els requisits.
- Persones o entitats vinculades, excepte quan la contractació es realitzi d'acord amb les condicions normals de mercat i es reuneixin per l'entitat subcontractada la resta de requisits establerts en aquestes bases, en què l'òrgan competent atorgarà l'autorització.
En referència al punt anterior, es consideren persones o entitats vinculades al beneficiaris, d'acord amb l'article 68 del Reial Decret 887/2006, de 21 de juliol, les següents:
1) Persones físiques unides per relació conjugal, o amb relació anàloga d'afectivitat, parentiu de consanguinitat fins al quart grau, o d'afinitat fins al segon grau.
2) Persones físiques i jurídiques que tinguin una relació laboral retribuïda mitjançant pagaments periòdics.
3) Ser membres associats de l'entitat beneficiària, i ser membres o partícips de les entitats sense personalitat jurídica.
4) Una societat i els seus socis majoritaris o els seus consellers o administradors així com els cònjuges o persones lligades amb relació anàloga d'afectivitat i familiars fins al quart grau de consanguinitat, o d'afinitat fins al segon grau.
5) Les societats que, d'acord amb l'article 4 de la Llei 24/1988, de 28 de juliol, reguladora del Mercat de Valors, reuneixin les circumstancies requerides per a formar part del mateix grup.
6) Les persones jurídiques, agrupacions sense personalitat i seus representants legals, patrons o els qui exerceixin la seva administració, així com els cònjuges o persones lligades amb anàloga relació d'afectivitat i familiars fins el quart grau de consanguinitat, o d'afinitat fins al segon grau.
7) Les persones jurídiques o agrupacions sense personalitat i les persones físiques, jurídiques o agrupacions sense personalitat que d'acord a les normes legals, estatutàries o acords contractuals tinguin dret a participar en més d'un 50 % en el benefici de les primeres.
La subcontractació de les actuacions subvencionades s'haurà de formalitzar per escrit, mitjançant contracte, conveni o acte de validesa jurídica similar, entre l'entitat beneficiària de la subvenció i l'entitat subcontractada.
En cas que la subcontractació superi el 20% de l'import atorgat i que aquest import superi els 60.000,00 euros, l'entitat beneficiària haurà de presentar una sol·licitud d'autorització de la subcontractació, el document del contracte o conveni i el document de la declaració responsable de l'entitat subcontractada.
El Servei Públic d'Ocupació de Catalunya comprovarà la documentació presentada i, si tot és correcte, autoritzarà expressament la subcontractació.
El contingut mínim que s'ha d'incloure al contracte és el següent:
Identificació de les parts (càrrec, nom, NIF, domicili social, tipus de empresa).
Activitat concreta que es subcontracta: partides contractades, cost o pressupost previst, percentatge sobre el total de la subvenció.
- L'entitat o centre subcontractat es compromet a facilitar a l'entitat beneficiària les dades (indicadors) a efectes de la justificació que s'indiquen.
- L'entitat beneficiària declara si té o no té parentiu per vincle de matrimoni o una altra relació estable anàloga, per consanguinitat, adopció o afinitat fins al segon grau, amb la contractista o amb qualsevol altre membre dels/de les seus/seves socis/sòcies o partícips.
- L'entitat beneficiària declara que no concerta l'execució total o parcial de les activitats subvencionades amb cap dels supòsits establerts a l'article 29.7 de la Llei 38/2003, de 17 de novembre, general de subvencions.
Òrgans i procediments a què se sotmetran les qüestions litigioses que es puguin derivar del conveni.
L'entitat subcontractada no podrà concertar amb tercers l'execució total ni parcial de l'activitat subcontractada.
1- Una relació classificada de totes les despeses subvencionables per al desenvolupament de les actuacions, d'acord amb l'estructura de costos establerta per a cada acció segons model normalitzat, amb identificació del creditor i el document, l'import, la data d'emissió, la data de pagament i la forma de pagament.
En el cas de despeses de personal imputades amb hores de dedicació i cost/hora, s'inclourà la relació les persones imputades, el detall de les hores de dedicació, el cost/hora de cada persona, i l'import total imputat, segons model normalitzat.
2- En relació a les despeses directes, quan aquestes s'imputin en base a un percentatge, document que expliqui com es justifica el criteri del percentatge imputat.
3- Una relació detallada d'altres ingressos o subvencions que hagin finançat l'activitat subvencionada amb indicació de l'import i la procedència.
4- Una declaració de l'entitat beneficiària conforme els pagaments corresponen a actuacions correctament realitzades i justificades mitjançant factures pagades o altres documents comptables de valor probatori equivalent.
5- En cas de subcontractació, una declaració de l'entitat beneficiària conforme no té cap vinculació amb aquelles empreses que han subcontractat, entenent vinculació en els termes establerts al reglament de la Llei 38/2003 general de subvencions, segons model normalitzat, llevat de disposar d'autorització expressa del Servei Públic d'Ocupació de Catalunya.
6- En el supòsit de justificar despeses de personal en nòmina de l'entitat beneficiària relatives a l'acció formativa, una temporalització mensual de les hores invertides en cada tasca del personal en nòmina imputat, segons model normalitzat.
En aquesta temporalització s'hi farà constar la descripció de cadascuna de les tasques desenvolupades per a cada actuació i haurà d'estar signada tant per l'entitat beneficiària com per la persona responsable de la seva execució.
7- En el supòsit de justificar despeses de personal en nòmina de l'entitat o entitat beneficiària relatives a l'acció formativa, document de càlcul del cost/hora segons model normalitzat, calculat tal com s'indica a l'annex 5 d'aquesta Ordre.
8- Declaració responsable dels imports liquidats amb Hisenda pel que fa a la retenció de l'IRPF de les persones treballadores pròpies imputades com a despesa, amb indicació del preceptor, els imports liquidats, les dates i la forma de pagament, amb l'objectiu de facilitar el seguiment de la pista d'auditoria, segons model normalitzat.
9- Quan l'import de la contractació d'una despesa subvencionada superi la quantitat de 18.000,00 euros (sense IVA) en el supòsit de prestació del servei o lliurament del bé, s'haurà de lliurar la documentació suport de, com a mínim, 3 ofertes de diferents proveïdors.
10- En el supòsit de justificar despeses d'amortització: detall dels càlculs efectuats per a la determinació de la despesa imputable, amb indicació del percentatge de l'import amortitzat imputat, còpia compulsada de la factura del bé amortitzable i comprovant del seu pagament.
11-En el supòsit de justificar despeses de lloguer: detall dels càlculs efectuats per a la determinació de la despesa imputable, contracte de lloguer i acreditació del pagament.
12- Declaració sobre l'import d'IVA efectivament suportat, en cas que l'entitat beneficiaria estigui subjecta a règim de prorrata general o especial.
13- Originals, degudament estampillats, o còpies compulsades d'aquests originals, de tots els documents justificatius de les despeses, i també originals o còpies compulsades dels comprovants de pagament (els comprovants de pagament no s'estampillen).
En cas que es presenti la documentació original, i l'entitat no tingui competència per compulsar, a més d'aquesta documentació, s'haurà de presentar una fotocòpia de cada original, per la seva corresponent compulsa.
Es consideren despeses subvencionables aquelles despeses que s'imputin al desplegament de les accions descrites a la base 6.1 de l'annex 1 d'aquesta Ordre, per respondre de manera inequívoca a llur naturalesa,
Per a cada tipus d'acció es consideraran despeses subvencionables les següents:
- Accions d'experiència laboral:
Seran subvencionables les despeses salarials i de cotització a la Seguretat Social derivades de la contractació de les persones participants, d'acord amb els documents justificatius de la despesa i del pagament (nòmines, TC, liquidacions de les nòmines, liquidacions de la Seguretat Social i liquidacions de l'IRPF).
En cas que la persona contractada no superi el període de prova, es rescindeixi el seu contracte o sigui acomiadada procedentment, l'entitat beneficiària pot formalitzar un nou contracte amb les mateixes condicions i requisits, amb una durada màxima del temps que resta per complir l'anterior amb la limitació de la data màxima de finalització de les actuacions d'experiència laboral previstes a la convocatòria.
En aquest supòsit, es consideraran subvencionables tots els contractes formalitzats per al mateix lloc de treball, sempre i quan la persona contractada rebi l'acció formativa, com a mínim, proporcional a la durada del contracte.
Durant els períodes de baixa temporal, tant si és per malaltia o accident comú, per malaltia o accident professional, o per maternitat o paternitat, per donar continuïtat a les actuacions, l'entitat beneficiària pot formalitzar un nou contracte amb les mateixes condicions i requisits, amb la durada màxima corresponent al període de baixa.
En tot cas, la data màxima de finalització és la data de finalització de les actuacions d'experiència laboral que indiqui la convocatòria.
En aquest supòsit, només se subvencionaran les despeses de la nova contractació, sempre i quan la persona contractada rebi l'acció formativa, com a mínim, proporcional a la durada del contracte; del mòdul de formació de l'annex 8 d'aquesta Ordre.
En cas que la formació la dugui a terme la pròpia entitat beneficiària seran despeses subvencionables:
A. Les despeses directes, base pel càlcul del tant fix de les despeses indirectes:
a) Les retribucions del personal docent i del personal imputat a l'acció.
S'inclouen els salaris i la Seguretat Social a càrrec de l'entitat beneficiària d'acord amb el conveni col·lectiu d'aplicació o en el cas de docents externs, autònoms o empreses, la factura corresponent pels serveis formatius prestats on s'acrediti la docència impartida, hores i calendari de la mateixa.
L'import subvencionable és el corresponent a la jornada destinada a l'acció, per tant aquestes despeses s'hauran de presentar degudament desglossades per hores dedicades a l'activitat que s'imputen.
b) Despeses de mitjans didàctics i adquisició de materials didàctics, així com les despeses de béns consumibles utilitzats en la realització de les accions formatives, incloent el material de protecció i seguretat.
Aquestes despeses hauran de presentar-se degudament desglossades per acció formativa i s'imputaran pel nombre de persones destinatàries en el cas d'ús individual dels equips o plataformes; en un altre cas, s'imputaran per hores d'utilització.
c) Les despeses de lloguer, arrendament financer, exclosos els seus interessos, suportats en l'execució de les accions formatives, d'equips didàctics, plataformes tecnològiques i les de les aules, tallers i altres superfícies utilitzades en el desenvolupament de l'acció.
d) Les assegurances d'accidents obligatòries de les persones destinatàries subscrites per a les accions formatives.
Aquestes despeses hauran de presentar-se degudament desglossades per acció formativa i s'imputaran pel nombre de persones destinatàries.
Les despeses d'amortització d'equips didàctics i plataformes tecnològiques, com les de les aules, tallers i altres superfícies utilitzades en el desenvolupament de l'acció, calculades amb criteris d'amortització acceptats en les normes de comptabilitat.
a) Les despeses de personal de suport, i totes les necessàries per a la gestió i execució de l'activitat formativa.
b) Les despeses financeres directament relacionades amb l'activitat subvencionada i que resultin imprescindibles per a l'adequada preparació o execució d'aquesta.
c) Altres despeses: llum, aigua, calefacció, missatgeria, correu, neteja, vigilància i altres despeses no especificades anteriorment associades a l'execució de l'activitat formativa.
Aquestes despeses s'imputaran mitjançant un tant fix.
En cas que l'entitat beneficiària subcontracti l'execució total de l'acció formativa seran despeses subvencionables el cost total de la contractació, inclosa la despesa d'assegurança d'accidents obligatòria de les persones participants a les accions formatives.
No seran imputables despeses indirectes sobre la part de l'activitat que estigui subcontractada.
Es consideren despeses no subvencionables de qualsevol acció les següents:
No es consideren despeses subvencionables els imports indirectes quan són susceptibles de recuperació, ni els impostos personals sobre la renda del beneficiari.
- Per les accions formatives, aquelles despeses justificades amb factures de data anterior o posterior en més d'un mes a l'inici o finalització de l'actuació atorgada.
- Les despeses salarials i de seguretat social durant els períodes de baixa laboral, tant si és per malaltia o accident comú, com per malaltia o accident professional o per maternitat o paternitat.
- Els complements o plusos salarials (antiguitat, coneixements especials, complements de lloc, complements en funció del resultat de l'entitat, complements quantitat i qualitat) no seran subvencionables.
En relació a les despeses de personal (docent, orientadors i directiu), quan aquest estigui suportat per personal propi, l'import a imputar es calcularà tenint en compte les hores realitzades segons temporalització, pel cost per hora de cada persona treballadora (cost/hora).
El cost laboral es calcularà en funció del cost salarial, la seguretat social a càrrec de l'entitat i les hores anuals segons conveni.
Es considerarà cost salarial el salari base brut que inclou les pagues extraordinàries, més els complements salarials que es trobin fixats en el conveni col·lectiu o en el contracte de la persona treballadora (llevat de les hores extraordinàries i els pagaments per beneficis).
El cost/hora així obtingut, multiplicat pel total d'hores justificades en la temporalització horària per tasca desenvolupada per actuació i persona treballadora permetrà calcular l'import de despesa a imputar/justificar.
Quan l' import de la contractació d'una despesa subvencionada superi la quantitat de 18.000,00 euros (sense IVA) en el supòsit de prestació del servei o lliurament del bé, l'entitat beneficiaria ha de sol·licitar com a mínim tres ofertes de diferents proveïdors, amb caràcter previ a la contractació, llevat que per les característiques especials no hi hagi en el mercat un nombre suficient d'entitats que el subministrin o prestin, o llevat que la despesa s'hagi realitzat anteriorment a la sol·licitud de la subvenció.
Les despeses indirectes es justifiquen mitjançant un tant fix sobre les despeses directes correctament justificades de les accions formatives previstes a l'apartat 1.A de l'annex 4.
El percentatge es calcularà per acció.
Quan l'entitat beneficiària ha subcontractat al personal formador mitjançant una entitat externa especialitzada, el tant fix serà del 10% sobre les despeses directes correctament justificades de les accions formatives previstes a l'apartat 1.A de l'annex 4.
- que l'adquisició dels béns amortitzats no hagi estat objecte d'algun tipus de subvenció parcial o completa;
- que l'amortització es calculi de conformitat amb les normes de comptabilitat generalment acceptades; i
L'element en sí mateix ha de ser una despesa elegible i es consideren elements amortitzables aquells que es recullen a les taules de la Hisenda Pública (Reial Decret 1777/2004, de 30 de juliol, pel que s'aprova el Reglament de l'Impost de Societats).
- En relació a l'IVA: model trimestral 303 i model anual 390.
En el cas que estiguin subjectes a règim de prorrata general o especial, només es podran imputar el percentatge que legalment els correspon.
Incidència territorial d'unitats familiars beneficiàries de la Renda Mínima d'inserció.
- Per a determinar la incidència territorial d'unitats familiars beneficiàries de la Renda Mínima d'Inserció s'han utilitzat les dades relatives a les persones beneficiàries de la Renda Mínima d'Inserció que consten a la base de dades de l'Òrgan tècnic administratiu de la Comissió Interdepartamental de la Renda Mínima d'Inserció, en el mes d'abril de 2015.
UF RMI = Nombre d'unitats familiars beneficiàries de la Renda Mínima d'Inserció
Mòduls de formació ocupacional transversal a impartir
Programa formatiu adreçat a potenciar les competències transversals
Aquestes competències es treballaran en diversos mòduls amb uns objectius explícits propis del mòdul i uns objectius implícits adreçats a desenvolupar les competències transversals.
Objectiu del mòdul: desenvolupar la capacitat de la persona per ser autònoma per utilitzar els medis digitals i tecnològics en la recerca de feina i en l'àmbit laboral.
En funció del nivell d'entrada de cada persona s'estableixen quatre nivells.
Nivell 1 per a persones que tenen un desconeixement total de les eines informàtiques.
Nivell 2 per a les persones que tenen coneixements bàsics d'informàtica però desconeixen la navegació per Internet i la recerca de feina a través dels diversos portals d'ocupació de la xarxa.
Nivell 3 per a les persones que saben com accedir a la xarxa i poden millorar la gestió de la informació i el tractament de textos.
Nivell 4 per a les persones que saben com accedir a la xarxa i poden millorar la gestió de la informació i el tractament les dades numèriques.
- L'ordinador: descripció, treball en un entorn informàtic, concepte d'arxiu, document i carpeta, operacions bàsiques amb documents.
- Operacions bàsiques amb documents: inici de l'aplicació, menús i barra d'eines, emmagatzematge i recuperació de documents, edició de text, formatatge del text, corrector ortogràfic, impressió del document en paper.
- Internet: què és?, Aplicacions.
- El navegador: què és?, Concepte de web, cercadors, cerca avançada.
- Recerca d'ofertes en el portal Feina Activa i en altres portals d'ocupació.
- Tractament de textos: crear un document, editar, aplicar format bàsic, desar i imprimir.
- Aplicació del format bàsic del text: tipus de lletra, paràgrafs.
- Aplicació del format bàsic de la pàgina: inserció de taules, capçalera, peu, il·lustracions.
- Full de càlcul i tractament de les dades numèriques: disseny d'un full de càlcul amb els formats bàsics.
- Tractament de les dades i les fórmules bàsiques: generar fórmules senzilles i funcions bàsiques.
- Gràfics: traslladar a la representació gràfica les dades d'un full de càlcul.
Objectiu del mòdul: adquirir les competències comunicatives tant orals com escrites per desenvolupar-se amb èxit en l'àmbit personal, social i en la recerca de feina.
En funció del nivell d'entrada de cada persona s'estableixen dos nivells.
Nivell 1 per a persones que necessiten millorar en les competències comunicatives bàsiques.
Nivell 2 per a les persones que poden aprofundir en les competències lingüístiques tan escrites com orals.
- L'acte comunicatiu o procés de comunicació.
- Els elements i agents que integren l'acte comunicatiu.
- Llenguatge comunicatiu i intel·ligència emocional.
- Tècniques de comunicació assertiva.
Tipologies de comunicació oral.
Capacitat de transmetre allò que es vol dir.
Estructures de presentació de textos.
Redacció coherent tan estructuralment com gramatical.
Capacitat de desenvolupar i aplicar els coneixement en l'àmbit laboral.
Competència d'autonomia i iniciativa
Objectiu: adquirir capacitats per a la transformació d'idees en accions com a eina bàsica en el procés de creació d'empreses.
- El procés de presa de decisions.
Objectiu: adquirir recursos personals per poder conduir el propi procés d'aprenentatge i poder anar aprenent al llarg de tota la seva vida de manera eficaç i autònoma.
Què és el què sé, què vull aprendre, puc aprendre, sé fer-ho?
- Activitats que implica el procés d'aprenentatge.
- Recursos per a l'aprenentatge i organització dels recursos
Objectiu: utilitzar elements i raonaments matemàtics per enfrontar-se a situacions quotidianes.
- Unitats i eines de mesura del sistema internacional.
Objectiu: interactuar amb el medi físic i desenvolupar-s'hi de manera eficaç.
- El medi ambient i la seva conservació.
- La teoria de les tres erres (reduir, reutilitzar i reciclar).
Aplicació de les competències lingüístiques a la redacció de textos
Objectiu: redactar el currículum d'acord a la tipologia adient en cada cas i utilitzant les estructures gramaticals correctes.
- Estructures gramaticals bàsiques.
- Redacció del propi currículum.
Salut laboral i prevenció de riscos
Objectiu: ser capaç de preveure els riscos en el treball i establir accions preventives i de protecció de la salut i minimitzar els factors de risc.
- Conceptes bàsics sobre seguretat i salut laboral.
- Els riscos generals i la seva prevenció.
- Els riscos específics i la prevenció en el sector corresponent a l'activitat del lloc de treball.
GESTIÓ DE LA INFORMACIÓ I COMUNICACIÓ